KOM-BƖƖSÃ SẼN SOKDE:
M sũurã sã n sãamd wakat fãa, m maanda wãna?
A Kellie yeelame: “Ned sũur sã n pa noome, m kengda a raoodo, la m sõng-a ne a zu-loeesã. La m sã n ta yiri, m kẽeda m ro-gãagẽ wã n yãb sõma, la ned kõn bãng ye.”
Ad a Rick sẽn yeele: “M sũurã sã n pa noome, m pa baood nebã zĩig ye. M zo-rãmb sã n bool-m tɩ m wa tɩ d yi, m baooda padems sẽn na yɩl n da kẽng ye. M maanda m sẽn tõe tɩ m zakã rãmb ra yã tɩ m sũurã pa noom ye.”
A Kellie bɩ a Rick yellã zoe n paama foo bɩ? Sã n yaa rẽ, ra yɩ tao-tao n tags tɩ fo pa wõnd f taab ye. Bala ned buud fãa sũur mi n sãamdame. Biiblã pʋgẽ menga, b gomda rap la pagb sẽn da yaa wẽn-sakdb yelle, la bãmb me sũy ra mi n sãamame.—1 Sãmwɛll 1:6-8; Yɩɩn-sõamyã 35:14.
Wakat ninga, f mii bũmb ning sẽn kɩt tɩ f sũurã pa noomẽ wã. La daar ning me f pa mi ye. Ad Anna sẽn tar yʋʋm 19 wã sẽn yeele: “Baa yel-beed pa paam-fo, f sũurã tõe n sãamame. Sũ-sãangã wata woto bala, tɩ f pa mi sẽn yaa bũmb ning yĩng ye.”
Fo mii bũmb ning sẽn kɩt tɩ f sũurã sãamã tɩ f pa mi me, bõe la f tõe n maane, sã n mik tɩ sũ-sãangã kaoosdame?
Togs neda. A Zoob sũ-sãangã pʋgẽ, a yeelame: “Mam na n basa m yam n gom m toogã yelle.”—Zoob 10:1.
A Kellie yeelame: “Mam sẽn sõs ne nedã poore, m sũ-sãangã booga sõma. Bala m da miime masã tɩ ned n mi tɩ m namsdame, la t’a na n maana bũmb n sõng-m tɩ m yi yel-kãngã pʋgẽ.”
Gʋlse. Fo sũurã sã n wa sãam tɩ loog noore, gʋlse. Yɩɩn-sõamyã kẽer pʋgẽ, a Davɩɩd gʋlsame n wilg a sũ-sãangã sẽn ta zĩig ninga. (Yɩɩn-sõamyã 6:7) Fo sã n gʋls n wilg f sũ-sãangã sẽn yaa wʋsgã, f na n paama “yam ne bãngre.”—Yel-bũnã 3:21.
A Heather yeelame: Sũ-sãangã sẽn mi n kɩt tɩ m yamã yuusdẽ wã, m sã n gʋlse sõngda maam tɩ m yamã lebg vẽenega. F sã n tõog n wilg f sũ-sãangã sẽn yaa to-to, kolgda weoogo.”
Pʋʋse. Biiblã yetame tɩ f sã n togs Wẽnnaam bũmb ning sẽn namsd foo wã, a ‘laafɩ wã sẽn yɩɩd ninsaalbã bãngr fãa wã na n gũu fo sũurã ne f tagsdã.’—Filip-rãmbã 4:6, 7.
A Esther yeelame: “M sũurã sã n da pa noome, m da sokda m meng bõe yĩnga, la m da pa tõe n bãng ye. M kosa a Zeova t’a sõng-m tɩ m paam sũ-noogo. Bala sũ-sãangã ra kɩtame tɩ m yɛ zãnga. La pʋʋsgã sõng-m lame tɩ m yi yel-kãngã pʋgẽ. Pʋʋsgã tara pãnga.”
F sẽn tõe n maane: Karem Yɩɩn-sõamyã 139:23, 24 tɩ sõng-f tɩ f bãng f sẽn tõe n yeel a Zeova f pʋʋsgã pʋgẽ. Pelg f pʋg n togs-a fãa, la f kos-a t’a sõng-f tɩ f bãng bũmb ning sẽn kɩt tɩ f sũurã pa noome wã.
Bũmb a to me f sẽn tõe n maan n paas yaa f sẽn na n karemd Biiblã sẽn yaa Wẽnnaam Gomdã. Kibayã sẽn be be wã kengda raoodo, la tõe n kɩt tɩ f sũ-sãamsã boog hal wʋsgo.—Yɩɩn-sõamyã 1:1-3.
Sũ-sãangã sã n wa kaoosdẽ
A Ryan yeelame: “M sã n nek daar ninga, m yetame tɩ m sẽn paad m gãagã zug n são n sẽn na n yiki, tɩ yaa zu-loees woo zu-loeese.” A Ryan bẽeda bãag sẽn kɩt t’a yamã ka a meng ye (Dépression). Neb wʋsg bẽeda bã-kãnga. Neb n vaees n mik tɩ kom-bɩɩs a 4 zugu, a 1 n bẽed bã-kãnga.
F maanda wãn n bãng bã-kãnga sã n pa tar-fo? Ad bũmb a wãna: F sũurã mi n sãamda wʋsgo, la zĩig pʋgẽ, tɩ f pa mi sẽn yaa bũmb ning ye. F pa baood nebã zĩigẽ ye. Bũmb baa fʋɩ maaneg yamleoog pa le tar-f ye. Fo sẽn da minim n dɩt to-to, la f gõe to-to wã me toeemame. F getame tɩ f ka võore. F ningda f meng taale, n yaool n pa maan wẽng ye.
B sẽn sõdgã fãa sʋka, tõe t’a ye bɩ a yiib n namsd foo. Sũ-sãangã mi n namsda nebã fãa. La sũ-sãangã sã n zʋʋg semen a yiibu, gom ne f roagdbã tɩ b yãag-f logtor-yiri. Logtorã na n sõng-f lame tɩ f bãng sã n yaa bãaga.
Sã n yaa yam-ka-m-mengã bãagã n tar-fo, ra zoe yãnd ye. Kẽer sẽn bẽed bã-kãngã paamame tɩ b gʋls tɩt tɩ b rɩkdẽ, tɩ sõngd-ba. Fo sũ-sãangã yaa dépression tɩ pa rẽ me, tẽeg Yɩɩn-sõamyã 34:19 sẽn yetã, tɩ na n kenga f raoodo. B yeela be yaa: ‘A Zeova pẽe sũ-sãang rãmbã, la b fãagda sũ-pa-noaang rãmbã.’
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn